b"\n_START_ARTICLE_\nMatthias Corvinus\n_START_SECTION_\nTidlige liv\n_START_PARAGRAPH_\nMatthias Hunyadi blev f\xc3\xb8dt den 23. februar 1443 i Kolozsv\xc3\xa1r i det nuv\xc3\xa6rende Rum\xc3\xa6nien som yngre s\xc3\xb8n af den ungarske statsmand og krigsherre J\xc3\xa1nos Hunyadi og Elisabet Szil\xc3\xa1gyi. Matthias fik en grundig uddannelse i ren\xc3\xa6ssancens \xc3\xa5nd og havde humanisten Johann Vit\xc3\xa9z, biskop af V\xc3\xa1rad som l\xc3\xa6rer. Han l\xc3\xa6rte sig tidligt latin, tjekkisk og tysk og fungerede som barn som tolk for sin far under internationale forhandlinger._NEWLINE_Faderen var regent for den mindre\xc3\xa5rige kong Ladislaus 5. af Ungarn fra 1446 til 1453. J\xc3\xa1nos Hunyadi d\xc3\xb8de i 1456, og efter hans d\xc3\xb8d besluttede den nu myndige kong Ladislaus sig for at bryde Hunyadi-familliens magt. I 1457 blev Matthias' storebror, L\xc3\xa1szl\xc3\xb3 Hunyadi henrettet efter at v\xc3\xa6re blevet d\xc3\xb8mt skyldig i at konspirere mod kongen, mens Matthias blev f\xc3\xa6ngslet og sendt til Prag, hvor han endte i kong Georg Podiebrads varet\xc3\xa6gt. Podiebrad behandlede ham som en ven og lod ham indg\xc3\xa5 \xc3\xa6gteskab med sin datter, Katarina Podiebrad. L\xc3\xa1szl\xc3\xb3s henrettelse f\xc3\xb8rte til et opr\xc3\xb8r mod Kong Ladislaus, der m\xc3\xa5tte flygte fra Ungarn. Efter kong Ladislaus uventede d\xc3\xb8d i november 1457 blev Matthias valgt til konge af Ungarn i 1458.\n_START_SECTION_\nRegeringstid\n_START_PARAGRAPH_\nSom konge m\xc3\xa5tte Matthias k\xc3\xa6mpe mod den tysk-romerske kejser Frederik 3., der gjorde krav p\xc3\xa5 den ungarske trone. Han bekrigede ogs\xc3\xa5 med held osmannerne, fra hvem han erobrede Bosnien, Valakiet og Moldova. Matthias deltog i korstoget mod den hussitiske konge Georg Podiebrad af B\xc3\xb8hmen i 1468. I 1469 blev han selv hyldet som b\xc3\xb8hmisk konge af sine forbundsf\xc3\xa6ller. Han regerede dog aldrig i selve B\xc3\xb8hmen men erobrede i 1479 Lausitz, Schlesien og M\xc3\xa6hren fra B\xc3\xb8hmen._NEWLINE_Han f\xc3\xb8rte et pragtfuldt og \xc3\xb8dselt hof og st\xc3\xb8ttede rundh\xc3\xa5ndet Ungarns kulturelle udvikling."